Poliţiştii din Constanţa au fost solicitaţi să intervină, duminică, după ce un bărbat a făcut scandal într-o staţie de transport în comun, el rupând ştergătorul unui autobuz. Întrucât bărbatul avea o rană la cap, el a fost transportat la spital, potrivit news.ro
”La data de 5 mai a.c., în jurul orei 09.15, poliţişti din cadrul Poliţiei Municipiului Constanţa - Secţia de Poliţie Mamaia au fost sesizaţi cu privire la faptul că, în staţia unui mijloc de transport în comun, se află o persoană care provoacă scandal. Poliţiştii deplasaţi la faţa locului au identificat un bărbat, care ar fi provocat distrugeri unui autobuz, rupând ştergătorul acestuia”, a informat Inspectoratul de Poliţie Judeţean Constanţa.
Totodată, bărbatul avea o leziune în zona capului şi a fost transportat de un echipaj medical la spital.
În acest caz a fost întocmit dosar de cercetare penală pentru distrugere.